Borsmelk so uniek soos 'n vingerafdruk - Jou Gesin | Solidariteit WêreldJou Gesin | Solidariteit Wêreld
Tuis › Artikels › Borsmelk so uniek soos 'n vingerafdruk
Elke mens het sy of haar eie unieke vingerafdrukke wat heeltemal anders lyk as enigiemand anders op aarde s'n. Nuwe navorsing wat oor die waarde van borsmelk gedoen is, dui daarop dat borsmelk ook hierdie eienskap besit. Alle vroue wat borsvoed se borsmelk verskil van mekaar, waarskynlik sodat dit presies by die behoefte van elke baba aanpas.
Dr Elloise du Toit, 'n mikrobioloog aan die Universiteit van Kaapstad, het onlangs 'n studie oor en ontleding van borsmelk gedoen.
"Die ondersoek na die samestelling van borsmelk het in die verlede 'n kritieke deel gevorm van pasgebore babas se immuunstelsels. Aanvanklik is gedink dat borsmelk nie bakterieë bevat nie, behalwe wanneer die ma 'n infeksie het."
Sy sê meer onlangse studies wys egter dat borsmelk miljoene mikrobes (bakterieë, virusse en swamme) bevat wat noodsaaklik is om te verhinder dat babas later in hulle lewe siektes en akute infeksies opdoen. Dit sluit oorinfeksie, breinvliesontsteking, urienweginfeksie, asma, tipe 1-diabetes en vetsug in.
Om hulle immuunstelstels te ontwikkel benodig babas genoeg mikrobes om kolonies in hulle spysverteringstelsels te vorm.
"Navorsing wys dat die bakteriese samestelling van borsmelk uniek is aan elke ma – soos 'n vingerafdruk. Verskeie faktore kan dit beïnvloed. Dit sluit die ma se dieet en welstand in. Dinge soos erge spanning en die ouderdom waarop sy haar baba in die lewe bring asook haar gebruik van antibiotika en probiotika speel ook 'n rol."
Sy sê met hulle navorsing is daar dieper gedelf deur na die samestelling van borsmelk te kyk in verskillende lande, naamlik Suid-Afrika, China, Spanje en Finland.
"Die doelwit was om die invloed van vier geografiese dele, naamlik Afrika, Noord- en Suid-Europa en Asië te kyk."
Elloise sê daar is op die mikrobiome sowel as die vetsuursamestelling in borsmelk gefokus. Daar is ook gekyk na wat die impak van die geboorteproses daarop is.
"Daar is bevind dat die bakteriese samestelling van die borsmelk tussen die vroue in die verskillende lande verskil. Die bevinding maak 'n bydrae tot die huidige groeiende kennis oor borsmelk, wat belangrik is om bykomende voordele van borsmelk te identifiseer sodat vroue aangemoedig kan word om hulle babas te borsvoed."
Gesondheidsorganisasies wêreldwyd beveel aan dat vroue hulle babas ten minste vir die eerste ses maande eksklusief borsvoed. Die Wêreldgesondheidsorganisasie beveel aan dat kinders tot op twee jaar geborsvoed word. Dit is gegrond op navorsing wat wys dat borsmelk die beste vir babas is.
"Tog word slegs 38% van alle babas wêreldwyd tot op ses maande geborsvoed. Navorsing wys dat babas in ontwikkelende lande geneig is om tot 14,4 keer meer in die eerste maande van hulle lewe aan siektes soos longontsteking en diarree dood te gaan as hulle nie geborsvoed word nie."
Sy sê die navorsing oor die mikrobiome in borsmelk en die kernrol wat dit speel, het ten doel om die gesondheid van babas te verbeter.